钦定古今图书集成/明伦汇编/皇极典/第270卷 > 魏
## 钦定古今图书集成/明伦汇编/皇极典/第270卷 > 魏

### 明帝景初元年定以四时读令

按《魏志明帝本纪》：景初元年“春正月，改太和历曰景
初历。其春夏秋孟仲季月，虽与正岁不同，至于郊祀
迎气，礿祠蒸尝，巡狩蒐田，至分启闭，班宣时令，中气
早晚，敬授民事，皆以正岁斗建为历数之序。”

按《晋书礼志》，汉读五时令，魏氏常行其礼。魏明帝景
初元年，通事白曰：“前后但见读春夏秋冬四时令，至
于服黄之时，独缺不读。今不解其故。”散骑常侍领太
师令高堂隆以为：黄于五行，中央土也，王四季各十
八日。土生于火，故用事之末。服黄三季则否，其令则
随四时，不以五行为令也。是以服黄无令，斯则魏氏
不读《大暑令》也。